paragraph_text: Kotrljača je prenosilo koje ima kao nosivo sredstvo uležištene valjke. Razlikuju se vodoravne kotrljače, na kojima se materijal pokreće guranjem, i nagnute kotrljače ili gravitacijske kotrljače, na kojima se materijal giba djelovanjem sile teže. Kotrljače mogu biti sastavljene od pojedinačnih sekcija duljine od 2 do 3 metra. Između ravnih dijelova kotrljača mogu se umetati zakrivljeni i preklopni dijelovi, skretnice, okretnice i slično da bi se dobio čitav sustav kotrljačnog prenosila (transportera). Sustavi kotrljača mogu se dobro upotrijebiti za sortiranje paketa i prtljage, u skladištima za otpremanje robe i slično. Da bi sustav kotrljača poslužio za velike udaljenosti prijenosa (čak i do nekoliko kilometara), uključuju se između pojedinih sekcija kratke kose pokretne trake (trakasti transporteri), koji podižu teret na određenu visinu da bi se ponovno mogao spuštati na gravitacijskim kotrljačama.